
Teodoro Brazio 150-osioms gimimo metinėms 


Skynęs kelią lietuviškam muzikos mokslui 


ŽIVILĖ RAMOŠKAITĖ 


Lapkričio 20-ąją minėjome Lietuvos 
kultūrai nusipelniusio kunigo ir muziko- 
logo, kompozitoriaus, choro dirigento, 
vargonininko Teodoro Brazio150-ąsias 
gimimo metines. Ši kūrybinga darbš- 
ti asmenybė nuveikė reikšmingų dar- 
bų įvairiose srityse — moksle ir mene, 
Bažnyčios ir visuomenės gyvenime. Jis 
kūrė bažnytinę ir pasaulietišką muziką, 
ugdė chorus, rinko ir tyrė lietuvių liau- 
dies dainas, rašė lietuviškus muzikos 
vadovėlius, auklėjo būsimą kunigiją, 
švietė Žmones publicistiniais rašiniais, 
buvo aktyvus visuomenininkas, pri- 
sidėjęs prie Nepriklausomos Lietuvos 
valstybės kūrimo. 

Brazys iš kitų amžininkų išsiskyrė 


Prelatas Teodoras Brazys. Lietuvos nacionalinis 
ikursieils, GRID Ms ypatingu kuklumu. Gal dėl šio būdo 


bruožo jam gyvam esant beveik nieko 
apie jį nebuvo parašyta. Pirmasis išsamesnį jo portretą pateikė Vaižgantas, bet tai 
padarė jau po velionio, nesulaukusio nė šešiasdešimties, mirties 1930 m., rašyda- 
mas nekrologą, paskelbtą Mūsų tautosakos antrame tome. Iš šio teksto sužinome 
pagrindinius Brazio biografijos faktus, kuriais iki šiol remiamės ir kuriuos kiek 
įmanoma pildome iš įvairių kitų šaltinių, dažnai iš paties Brazio publikuotų darbų 
bei jų pasirodymo kontekstų. 
Vaižgantas nekrologe vaizdingai apibūdina Brazį žmogų, kunigą, jaunimo auk- 


lėtoją, visuomenininką. Štai keli štrichai: 

Kun. T. Brazys buvo nedalomos sielos. Per visą savo amžių nepaprastai rectus vir: tei- 
singas, neveidmainus, status, sąžiningas, bet kurioms pareigoms visa siela atsidėjęs. 
Niekur pusėtinumo nesilaikė nei religijos išpažinime, nei kasdieniniuose pilietiniuose 
santykiuose. Kai buvo Vilniuje, laikėsi lietuvių, bet nebuvo už jį aršesnio bažnytinės vy- 
riausybės teisintojo ir gynėjo net prieš tų pat lietuvių puolimus. O jis tai darė ne be pa- 
grindo. <...> Kai buvo seminarijos pedagogų kolegijos narys, tai tematė jos auklėtinius. 
Seminarijoje turėjo tris savaitines pamokas, universitete keturias. To maža. Dar rekre- 
acijos metu ateidavo į seminarijos sodelį, vaikščiodavo su bernaičiais, jais džiaugdavos, 
su jais juokaudavo, šnekėdavo ir drauge mokydavo. Globojo neturčius. 15 Kaišiadorių 
vyskupijos kandidatų, vis nepasiturinčių tėvų, visi laikėsi prel. Brazio organizuojama 
pašalpa. Jaunikaičiai demokratingam savo profesoriui atsimokėdavo giliu prisirišimu, 
meile ir pagarba. <...> Religijoje ir politikoje laikydamasis kuodešiniausios krypties, 
niekur su nieku nedarydamas nė mažiausių kompromisų, kun. T. Brazys buvo toks pat 
ir tautiniu atžvilgiu. Lietuvą, kaip ir Dievą ir Katalikų Bažnyčią, jis mylėjo fanatiškai, 


aistringai, romantiškai! 


Neįkainojamos vertės yra Brazio darbas, nuveiktas renkant liaudies dainas. Lie- 
tuvių literatūros ir tautosakos instituto Lietuvių tautosakos rankraštyne saugomi du 
dideli rankraštiniai rinkiniai, kuriuos sudaro apie 1350 dainų. Po Brazio mirties jie 
buvo perduoti Lietuvių mokslo draugijai Vilniuje?. Liaudies dainų rinkimo ir publi- 
kavimo istorijoje šie rinkiniai užima išskirtinę vietą. Iki Teodoro Brazio tik Antanas 
Juška buvo užrašęs daugiau liaudies dainų su melodijomis. Bet Juškos užrašytų 
melodijų rankraščiai neišliko; mus pasiekė Krokuvoje 1900 m. išleistas lenkų kom- 
pozitoriaus ir teoretiko Zygmunto Noskowskio iš Antano Juškos rankraščių kopijų, 
atliktų Oskaro Kolbergo ir Izydoriaus Kopernickio, redaguotas rinkinys su 1875 
melodijomis*. Teko patyrinėti tą netikrą rankraštį, prie kurio darbavosi Zygmuntas 
Noskowskis su Janu Baudouinu de Courtenay, ir jo atsiradimo aplinkybes. Priė- 
jau išvadą, kad Juškai vis dėlto stigo muzikinių įgūdžių, neatsitiktinai jo užrašytos 
melodijos turėjo nemaža trūkumų. Apie tai čia nesiplėsiu. Tuo tarpu Brazys buvo 
profesionalus muzikas su įgimta puikia klausa, taigi jo rinkiniuose su muzika sie- 
tinų riktų nėra. Melodijos užfiksuotos labai tiksliai. Be to, Brazys melodijas ne tik 
užrašinėjo, — jis suprato jų vertę, žavėjosi jų savitumu ir, kas ypač svarbu, analizavo 


jų istorinę kilmę, sandarą bei ritmą. Jo atlikta teorinė melodijų refleksija, 1918 m. 


1 D-ras J. Tumas. „Docentas Teodoras Brazys-Frey“, Mūsų tautosaka: Humanitarinių mokslų fa- 
kulteto Tautosakos komisijos leidinys, 1930, t. II, p. 10-11. 

2 LLTI Tautosakos rinkinių vardinėje registracijos knygoje užfiksuotos tokios T. Brazio rinkinių 
gavimo datos: LTR 205 — 1931.02.14, LTR 443 - 1933.12.20. 

3 Melodje ludowe litewskie, cz. I, zebrane przez š. p. ksiedza Antoniego Juszkiewicza, opracowywane 
przez š. p. Oskara Kolberga i š. p. Izydora Kopernickiego, a ostatecznie opracowane, zredagowane 
i wydane przez Zygmunta Noskowskiego i Jana Baudouin'a de Courtenay, Krakow, 1900. 


187 


188 


TAUTOSAKOS DARBAI 60 


paskelbta vokiečių, paskui 1920 m. lietuvių kalba, yra pirmas mokslinis muzikinio 
folkloro tiriamasis darbas mūsų muzikos istorijoje“. 

Kaip susiklostė šio kunigo ir muziko gyvenimas, kokie vėjai ir skersvėjai jį lydėjo? 

Teodoras Brazys gimė 1870 m. lapkričio 20 d. Memelhofe (dabar - Mazzalvė, 
Latvija) prie Bauskės, kur iš Pabiržės parapijos Daudžgirių dvaro buvo laikinai 
persikėlę jo tėvai. Tėvas Modestas, nagingas dailidė, buvo barono favoritas, pel- 
nęs atleidimą nuo baudžiavos. Baronui mirus, 1873 m. šeima grįžo į Daudžgirius. 
Ketverius metus Brazys lankė Bauskės vokiečių mokyklą, kurioje išmoko vokiečių 
kalbą, Bauskėje pramoko taip pat latvių, rusų, lenkų kalbų. 

Nuo mažens linkęs prie muzikos, turėjęs gerą klausą, jis savarankiškai išmoko 
groti fortepijonu, vargonuoti ir gražiai giedoti. Pamažu jis tapo Pabiržės bažny- 
čios vargonininko pagalbininku. Pastebėjęs Brazio muzikinius gabumus, parapijos 
kunigas pasiuntė jį mokytis pas Kauno katedros vargonininką Juozą Kalvaitį. Po 
pusantrų metų jaunuolis savarankiškai vargonininkavo įvairiose vietovėse, tačiau 
svajojo apie tolesnį mokymąsi. Pasak Vaižganto, „niekur nenurimo, vis jautės per 
maža turįs bendrojo mokslo, nors vargonuoti, skambinti, giedoti buvo gabus. Tad 


pasiryžo į kunigus išeiti“? 


„Kad galėtų stoti į seminariją, jam stigo rusų gimnazijos 
keturių klasių baigimo dokumento, kurio buvo reikalaujama. 1896 m. atvyko į Vil- 
nių, privačiai per tris mėnesius pasiruošė egzaminams, juos išlaikė ir gavęs reikiamą 
dokumentą rudenį įstojo į Vilniaus kunigų seminariją. Palyginti su seminarijos 
klierikais, Brazys buvo subrendęs dvidešimt šešerių metų vyras, rimtai studijavo, 
siekė užsibrėžto tikslo. Seminarijos vadovybė, įvertinusi muzikalumą ir požiūrį į 
mokslą, paskyrė jį Kunigų seminarijos vargonininku. 

Baigęs 1900 m. seminariją ir įšvęstas kunigu, Brazys penkerius metus vikaravo 
Balstogėje. Siekdamas pagerinti tenykščio parapijos choro kokybę, jį reorganizavo. 
Atliko tai subtiliai, neįžeisdamas nė vieno vyresnio amžiaus choristo. Vietos žmo- 
nės Brazį pamėgo dėl švelnaus būdo ir taktiškumo. Išgirdęs apie muzikalų kunigą, 
Vilniaus vyskupas Eduardas von Roppas pasiuntė jį vyskupijos lėšomis į Rėgens- 
burgo aukštąją bažnytinės muzikos mokyklą studijuoti. Ši mokykla buvo žymiau- 
sias pasaulio sakralinės muzikos centras, rūpinęsis senosios giedamos muzikos, ypač 
grigališko choralo, atgaivinimu bažnyčiose. Brazys šioje mokykloje studijavo dvejus 
metus ir baigė ją su pagyrimu. 

1907 m. Brazys paskiriamas Vilniaus kunigų seminarijos giedojimo profeso- 
riumi ir Katedros vikaru, taip pat jam pavedama vadovauti Katedros chorui ir or- 
kestrui. Radęs čia gana prastą muzikos padėtį, Brazys ėmėsi intensyvaus darbo. 
Svarbiausias tikslas — reformuoti chorą taip, kad jis taptų tikru bažnytiniu choru, — 


4 Teodoras Brazys. Die Singweisen der litauischen Dainos, Stuttgart-Wilna, 1918; Teodoras Brazys. 
Apie tautines lietuvių dainų gaidas (melodijas), Tilžė, 1920. 
5 D-ras J. Tumas. Min. veik., 1930, p. 13. 


Ž. Ramoškaitė. SKYNĘS KELIĄ LIETUVIŠKAM MUZIKOS MOKSLUI 


tokiu, kuriame aukštus balsus vietoj moterų atliktų berniukai. (Kažkas yra vėliau 
priekaištavęs, kad Brazys esą išvarė moteris iš bažnyčios...) 

Pirmiausia Vilniuje ėmė garsėti Brazio įkurtas ir vadovaujamas seminarijos klie- 
rikų choras. Apie reiklaus vadovo darbą su šiuo choru yra rašęs kunigas Pranas 


Bieliauskas, seminarijoje studijavęs kaip tik nuo 1907 m.: 


Dvi valandi turime dainybos pamokas savaitėje. Reikalui pasitaikius extra giedojimo 
pasiruošimas. Užgavėnėms dar programinis vakaras su choru. Mokinamės mišias ketur- 


balses, tribalses procesijai ir šventėms Responsorijas. Darbo be galo, be krašto.“ 


Remdamasis įgytomis žiniomis ir siekiu grąžinti liturginę muziką prie grynumo 
ir šventumo, Brazys pradėjo iš esmės keisti choro repertuarą ir giedojimo stilių. 
Apie šią kunigo veiklą buvo atsiliepta 1911 m. Vilniuje pradėtoje leisti Aušroje. 
Pasidžiaugus naujais Katedros vargonais toliau rašoma: 


Prie vargonų labai geras yra choras, kunigo Brazio surinktas. Tai pirmutinis Vilniuje 
tikrai bažnytinis choras. Labai būtų gera, kad paskui katedrą, kaipo Vilniaus diecezijos 


bažnyčių motiną, pradėtų sekti ir kitos bažnyčios." 


Tačiau Katedros chorui stigo rimto lietuviško repertuaro, tad Brazys pats ėmė 
kurti muziką liturgijai. Lygia greta pradėjo harmonizuoti chorams liaudies dainas, 
buvo įsitikinęs, kad lietuviškos dainos stiprins tautinę lietuvių savimonę. 1913 m. 
toje pačioje Aušroje Brazio harmonizuotos liaudies dainos buvo pradėtos spausdin- 
ti. Laikraščio redaktorius, žymus Vilniaus krašto veikėjas Petras Kraujalis, pristaty- 


damas pačią pirmąją Brazio dainą, rašė: 


„Aušra“, keldama visus lietuvius iš miego, Lietuvos jaunimui primena mūsų gražiausias 
iš lietuvių širdžių išėjusias dainas. Lietuviškos dainos savo gražumu, jausmo gilumu ir 
švelnumu, garsų suderinimu dabar visiems kuo labiausiai patinka. Kiekviename tad 
„Aušros“ numeryje ištisus metus savo skaitytojams paduosime žinomo lietuvių mu- 
ziko — kun. Brazio ant balsų sudėstytas tautiškas dainas, kurių melodijos paimtos bus 


daugiausia iš Vilniaus gubernijos lietuvių“. 


Pirmoji iš paskelbtųjų buvo dzūkų daina „Tykiai tykiai Nemunėlis teka“, su- 
balsuota mišriam chorui. Lietuviška muzika besidominčiai visuomenei ši iš amžių 
glūdumos atėjusi daina buvo visai nežinoma. Apie tai po gerų trijų dešimtmečių 


6 Pranas Bieliauskas. Dienoraštis: 1920-1957, Vilnius: Homo liber, 2012, p. 430. 
7 Aušra, 1911, Nr. 1, p. 13 (be parašo). 
8 Aušra, 1913, Nr. 1, p. 5. 

rašė kompozitorius Juozas Karosas, prisiminęs, kaip juos su Juozu Gruodžiu, tuo- 
met jaunuolius, nustebino nuostabi dainos melodija ir įdomi balsuotė, apie kurios 
autorių ne ką jie težinojo?. Kituose 1913 m. Aušros numeriuose buvo publikuotos 
dar dvidešimt penkios Brazio subalsuotos lietuvių liaudies dainos. Jų autentiš- 
kus variantus kompozitorius nurodė gavęs iš įvairių Vilniuje dirbusių ar sutiktų 
žmonių — Šv. Zitos draugijos tarnaičių choro, Valkininkų parapijos vargonininko 
VI. Valušio, Juzės Stulginskaitės, pateikusios kelias žemaitiškas dainas, E. Mikalaus- 
kaitės iš Kietaviškių parapijos ir kitų. Dar kelios dainos pasirodė po ilgokos pertrau- 
kos 1915 m. Aušroje, nes 1914 m. prasidėjęs karas daugelį darbų nutraukė. Katedros 
choro veikla taip pat nutrūko; jis iširo, choro vyrai išsislapstė, caro valdžiai ėmus 
ieškoti vyrų kariuomenei. 1915 m., įkūrus Vilniuje Lietuvių gimnaziją, Brazys joje 
dirbo dainavimo ir muzikos mokytoju!?, 

Karui baigiantis Vilniaus lietuviai aktyviai svarstė Lietuvos ateitį ir nepriklau- 
somybės idėjas, tačiau įvairios politinės ir tautinės grupės ateitį suvokė skirtingai. 
Pasak Vaižganto, lenkai, norėdami Vilniaus kraštą susieti su Lenkija, įteikė vokiečių 
okupacinei valdžiai memorandumą. Jį greta kitų buvo pasirašęs Vilniaus vyskupijos 
administratorius K. M. Michalkevičius. Lietuviai į tai atsakė savuoju memorandu- 
mu, kurį tarp kitų vilniečių pasirašė ir kunigas Brazys. Už šią veiklą 1917 m. vys- 
kupijos vyresnybė jį nubaudė — atleido iš seminarijos profesoriaus ir visų pareigų 
Katedroje, be to, vienam mėnesiui suspendavo nuo kunigo pareigų. 

Suspensos bausmę Brazys atliko, bet į Gardino vienuolyną, kurį administratorius 
ir kapitula jam rekomendavo kaip laikiną gyvenimo ir maitinimosi vietą, nenuvyko, 
taip pat nepriėmė paskyrimo vikarauti Stakliškėse. Jis pasijuto įžeistas ir pažemintas, 
juolab kad nebuvo nusistatęs prieš dvasiškąją vyresnybę, visada gerbė jos autorite- 
tą". Ilgai kovojęs dėl teisybės, ją pasiekė vyskupaujant Jurgiui Matulaičiui. Bausmės 
buvo panaikintos ir gyventi jam leista kur nori, tačiau jis „gera valia parapinio darbo 
nebeprisiėmė“!?. Kitą liudijimą apie Brazio „bausmės“ pabaigą dienoraštyje pateikė 
kunigas, tuomet Vilniaus katedros vikaras P. Bieliauskas. Jis rašo, kad vyskupas 
J. Matulaitis ne tik panaikino visas bausmes, bet ir siūlė Braziui grįžti į seminariją 
profesoriauti, tačiau jis atsisakė dirbti su ta pačia profesūra ir rektoriumi“. 

Nepaisant vidinių išgyvenimų, Brazys aktyviai dalyvavo Vilniaus lietuvių visuo- 
meniniame gyvenime, įvairių draugijų veikloje. 1917 m. per Lietuvių konferenciją 
Vilniuje buvo atlikta Brazio kantata „Nurimk, Tėvyne“ (L. Giros žodžiais). 1918 m. 


jis su Juozu Naujaliu ir Juozu Tallat-Kelpša parašė Tautos tarybai (rašte ji pavadinta 


9 Juozas Karosas. „Kompozitorius kunigas Teodoras Brazys“, Tėviškė, 1942, kovo 13. 
10 Lietuvių enciklopedija, t. III, Boston: Lietuvių enciklopedijos leidykla, 1954, p. 230. 
11 D-ras J. Tumas. Min. veik., p. 15. 

12 Ten pat, p. 16. 

13 P. Bieliauskas. Min. veik., p. 20. 

Lietuvių tautos taryba) raštą, siūlydamas Vilniuje įsteigti Valstybinę konservatori- 
ją, sudarė ir reikalingų lėšų sąmatą!*. Šiam sumanymui įgyvendinti, regis, nebuvo 
tinkamų politinių ir ekonominių sąlygų. 

Sudėtingas nesėslus Brazio gyvenimo laikotarpis, trukęs daugiau kaip penkerius 
metus, sudarė prielaidas atsirasti minėtiems unikaliems liaudies dainų rinkiniams ir 
teoriniams muzikos darbams. Jis keliavo po Dzūkiją, gyveno pas bičiulius kunigus 
ir rinko liaudies dainas, taip pat vieną po kito publikavo muzikologinius darbus. 
Biografiniai šaltiniai mini jį gyvenus Perlojoje, Kietaviškėse, Dauguose ir Merkinė- 
je, tačiau kuriuo metu ir kaip ilgai minėtose vietovėse jis gyveno, niekas nėra tiks- 
liau nurodęs. Žinoma, kad Kietaviškėse jis buvo apsistojęs pas parapijos kleboną, 
buvusį jo bendramokslį Kajetoną Čepaną. Minėtame kunigo P. Bieliausko dieno- 
raštyje aptinkame įrašą, suteikiantį dar vieną Brazio biografijos patikslinimą. Mer- 
kinėje jis praleido ne mažiau kaip dvejus metus, apsistojęs pas kleboną Kazimierą 
Ribikauską, kur jam buvo suteiktos, pasak dienoraščio autoriaus, geriausios sąlygos 
dirbti. Jis rinko liaudies melodijas, jas harmonizavo ir ruošėsi „Kauno universite- 


tan profesoriauti“ 


. Tai leidžia teigti, kad gyveno ten iki pat pakvietimo 1923 m. 
gruodį į Žemaičių kunigų seminariją profesoriauti. Viename interneto šaltinyje 
minimas faktas, kurio nėra kitur, kad 1921-1923 m. Brazys dėstė muziką Merkinės 
progimnazijoje. Matyt, tiesiai iš Merkinės jis ir persikraustė į Kauną. Memorialinė 
lenta ant namo Kaune, Vilniaus gatvėje Nr. 3, skelbia, kad Brazys jame gyveno 
1923-1930 m. Beje, Vaižgantas šį jo būstą pavadino „menka bazilikos klebonijos 
palėpe“'?. Nuo 1924 m. jis — Lietuvos universiteto (vėliau — Vytauto Didžiojo) 
Teologijos-filosofijos fakulteto docentas, dėstęs bažnytinę muziką, muzikos istoriją 
ir kartu vadovavęs studentų bažnyčios ir seminarijos chorams. 1928 m. įkūrus Kai- 
šiadorių vyskupiją, jis buvo paskirtas šios vyskupijos kapitulos prelatu. Sušlubavus 
sveikatai teko kreiptis į Lietuvos ir užsienio gydytojus. Begrįžtantį į Lietuvą po 
vieno pasigydymo Italijoje jį Miunchene ištiko sunkus priepuolis, 1930 m. rugsėjo 
10 d. pasibaigęs mirtimi. Iki šešiasdešimtmečio tebuvo likę pora mėnesių. Parvežus 


kūną, Brazys buvo palaidotas Kaišiadorių bažnyčios šventoriuje. 


Iš pirmųjų Aušroje spausdintų liaudies dainų balsuočių akivaizdu, kad Brazį ypač 
domino vienbalsės senovinių dermių, įvairios metroritmikos dainos, kurių jis už- 
rašydavo pačiame Vilniuje. Šių dainų melodijos veikiausiai jį traukė dėl to, kad jų 
sandara kėlė nemažai asociacijų su grigališkuoju choralu ir jo dermėmis, kurias 


buvo išstudijavęs Rėgensburge. Kita vertus, lietuviškoje spaudoje buvo raginama 


14 Raštas Lietuvos tautos tarybai dėl konservatorijos steigimo Vilniuje, 1918 metais, Kauno miesto 
muziejus, PMM GEK 4195. 

15 P. Bieliauskas. Min. veik., p. 589. 

16 D-ras J. Tumas. Min. veik., p. 6. 

rinkti folkloro medžiagą iš mažiausiai ištirtos rytų Lietuvos!', kur tokių melodijų, 
kaip ir pietų dzūkuose, buvo išlikę daug. Juo daugiau jis tokių dainų pažino, juo 
didesnį susidomėjimą jos kėlė. 

1918 m. Brazys publikuoja vokiečių kalba parašytą studiją Die Singweisen der 
litauischen Dainos („Lietuvių dainų melodijos“). Studija pasirodė tuo laikotarpiu, 
kai, paskelbus Nepriklausomybės aktą 1918 m. vasario 16 d., reikėjo derėtis su 
Vokietijos okupacine valdžia ir įtvirtinti nepriklausomos ir savarankiškos Lietuvos 
valstybės statusą. Įžanginiame tekste puikiai jaučiasi istorinio momento kontekstas 
ir nuoširdus Brazio siekis parodyti vokiečių visuomenei lietuvių tautos, jos kalbos 
ir turtingos tautosakos, ypač liaudies dainų, savitumą ir unikalumą. 

1920 m. ta pati studija išleidžiama lietuviškai — Apie tautines lietuvių dainų gaidas 
(melodijas). Jos įžanginis tekstas kiek pakeistas, jis dabar skiriamas lietuvių skaity- 
tojams, tačiau melodijų mokslinė analizė lieka ta pati, pridedamas tik vienas kitas 
naujas pavyzdys. Ši keturiasdešimt trijų puslapių studija laikoma pirmuoju Lie- 
tuvoje moksliniu darbu apie liaudies melodijų dermes ir ritmą, mėginimu aptarti 
jų kilmę ir analogijas su kitomis senosiomis kultūromis. Iki Brazio solidų didelės 
apimties teorinį darbą apie lietuvių liaudies dainas, kuriame aptariama jų muzika, 
buvo publikavęs tik profesorius Aukustis Robertas Niemis (1869—1931). Tačiau jis 
Lietuvoje buvo beveik neprieinamas, nes parašytas suomių kalba ir išleistas 1913 m. 
Helsinkyje. Tik 1932 m. šią studiją, išverstą Adolfo Sabaliausko, išleido Kauno uni- 
versiteto Humanitarinių mokslų fakulteto Tautosakos komisija!, 

Brazys lietuvių liaudies dainų seną kilmę aiškino tų pačių kaip senovės graikų 
dermių naudojimu, o tirdamas ritmą ieškojo analogijų graikų metrikoje, panašiai 
kaip Liudvikas Rėza, kuriam jis visiškai pritaria. Prieš imdamasis tyrimo, jis susi- 
pažino su jau esama literatūra, su užsienio ir Lietuvos kalbininkų, rašytojų, muzikų 
darbais, kuriuose daugiau ar mažiau buvo rašoma apie lietuvių dainas ir poetinius 
tekstus!?. Nuo L. Rėzos, G. H. F. Nesselmanno, Ch. Bartscho iki M. K. Čiurlio- 
nio ir S. Čiurlionienės. Jam buvo žinomi publikuoti Antano Juškos, Christiano 
Bartscho, Adolfo Sabaliausko liaudies dainų su melodijomis rinkiniai. Rėmėsi jis 
naujausiais užsienio muzikos istorikų, estetikos specialistų, ypač rašiusių vokiškai, 
darbais, tarp jų ir garsaus vokiečių muzikologo Hugo Riemanno. 

Savo studijoje Brazys teigė, kad lietuvių senosios melodijos (šiuolaikine terminolo- 
gija — tos, kuriose dar neįsigalėjęs vėlesnis mažoro ir minoro sistemos mąstymas) ne pa- 


našios, kaip dažnai teigiama, bet sukurtos tokiose pačiose dermėse kaip senovės graikų: 

17 Švyturys, 1911, p. 179. 

18 A. R. Niemi. „Lietuvių liaudies dainų tyrinėjimai“, Mūsų tautosaka: Humanitarinių mokslų fa- 
kulteto Tautosakos komisijos leidinys, 1932, t. VI. 

19 Apie lietuvių liaudies muziką rašė 1909 ir 1912 m. publikacijose Jungtinėse Amerikos Valstijose 
Mikas Petrauskas. Brazys jo vardo niekur nemini. Gal tie rašiniai jo nepasiekė, bet galėjo būti, 
kad laikė juos paviršutiniškais. 

Mūsiškiai ir svetimi muzikai, kiek teko pastebėti, taikė lietuvių gaidoms šių laikų mu- 
zikos majorinį [dabar - mažorinį — Ž. R.] ir minorinį tonų būdą, pažymėdami kai 
kurių gaidų panašumą į graikų arba bažnytinių tonų būdą. Tačiau reikėtų šiuo atžvil- 
giu laikytis, išskiriant naujėsniosios gaidos, griežtai priešingos nuomonės. Senovinės 
lietuvių tautos dainų gaidos yra sudėtos diatoninėse skalėse (tonų laipsniuose), kurios 
randamos senovinės graikų muzikos sistemoje. Išrodymams imsime bažnytinių tonų 
būdus arba oktavų rūšis, kurios dabar apskritai labiau pažįstamos ir pasigrindę graikų 


20 


muzikos sistema. 


Pateikęs raidėmis septynialaipsnių dermių lentelę, Brazys nagrinėja pasirinktus 
lietuviškų melodijų pavyzdžius, priklausančius atitinkamai senovinei dermei. 
(Šį metodą įvertinti ir pasakyti, ar jis teisingas, ar klaidingas, nelaikau savo tikslu. 
Galiu tik priminti, kad moksle atsitinka keisčiausių dalykų, nes humanitarinis 
mąstymas yra kūryba.) 

Jis atkreipė dėmesį į labai svarbią šių melodijų savybę — vienbalsiškumą (vėlesne 
terminologija - monodiją, arba monofoniją). Jis teigia, kad šios lietuvių melodijos, 
kaip ir seniausi graikų himnai, yra vienbalsės, jų niekaip negalima „patarauti“ (da- 
bar sakome — pritarti antru balsu arba tūravoti). Konkrečiais pavyzdžiais jis Čia pat 
parodė, kaip melodija, „pataravimo“ paveikta, iš senovinės dermės virsta naujoviš- 
ku mažoru ir, pasak jo, nustoja „tikrojo jausmų reiškimo“?!. 

Jadvyga Čiurlionytė Teodoro Brazio studiją įvertino kaip pirmąjį muziko profe- 
sionalo bandymą apžvelgti lietuvių liaudies melodijų dermines sistemas. Bet kritiš- 


kai atsiliepė apie autoriaus apsiribojimą tiktai septynių laipsnių dermėmis. Ji rašo: 


Žymiai senesnių iki mūsų laikų išlikusių ir tebedainuojamų liaudyje darbo ir apeiginių 
dainų dermių jis nelietė. Toks temos apribojimas bei susiaurinimas visiškai nesupranta- 
mas, juo labiau kad paties T. Brazio rankraštiniame rinkinyje randame nemaža senovi- 
nių rugiapiūtės ir avižapiūtės dainų, kurios labai reikšmingos ne vien derminio mąstymo 
evoliucijai tyrinėti, bet ir meniniu atžvilgiu. Pirminės melodijos buvo ignoruojamos 
tikriausiai dėl to, kad mūsų amžininko klausa nebuvo įpratusi suvokti pačių senųjų 
siauros apimties melodijų raiškingumo, didelio jų emocionalumo ir jausmų betarpišku- 
mo, kurį teikė artimas žmogaus sąlytis su gamta ir gilus gamtos reiškinių išgyvenimas, 


nulėmęs jų išlikimą ligi mūsų dienų.?? 


Kritiškai Čiurlionytė įvertino ir Brazio svarstymus apie ritmą, teigdama, kad au- 


torius apsiribojo vien įvairaus metro pėdų išskaičiavimu, stengdamasis surasti joms 


20 Teodoras Brazys. Apie tautines lietuvių dainų gaidas (melodijas), „Švyturio“ b-vė, 1920, p. 7-8. 
21 Ten pat, p. 24. 
22 Jadvyga Čiurlionytė. Lietuvių liaudies dainų melodikos bruožai, Vilnius: Vaga, 1969, p. 207. 

graikiškus pavadinimus, o seniausios eilėdaros rūšys jo visai nedomino. Turėkime 
omenyje, kad šie Čiurlionytės priekaištai buvo išsakyti po gerų keturių dešimtme- 
čių, kai folkloro archyvuose buvo sukauptas didelis senųjų darbo ir apeiginių dainų 
masyvas. Brazys savo studijos koncepciją ir svarbiausius teiginius išdėstė 1918 m. 
vokiečių kalba paskelbtame tekste (jo Čiurlionytė nemini; turbūt gūdaus soviet- 
mečio sąlygomis ji net ir negalėjo minėti), kai tokio masyvo ir teorinės muzikinio 
folkloro refleksijos apskritai nebuvo. Po dvejų metų publikuotame lietuviškame 
variante, kurį aptarė Čiurlionytė, jis kai ką iš vokiškosios studijos papildė. Kokiu 
savo užrašytų melodijų kiekiu Brazys rėmėsi, galima tik spėlioti, bet visiškai aišku, 
kad jo pateikti pavyzdžiai yra iš Kietaviškių parapijos, Trakų, Čiobiškio, Jiezno, 
Semeliškių, Valkininkų, dar vienos kitos vietovės ir nė vieno iš Druskininkų kai- 
mo, kuriame jis surado unikalią pateikėją Ievą Krukoniūtę, padainavusią daugiau 
kaip keturis šimtus dainų, tarp jų ir nemažą pluoštą Čiurlionytės pasigestų darbo 
ir apeiginių dainų. Ten, Merkinės parapijoje, sprendžiant iš klebono K. Ribikaus- 
ko liudijimo, jis gyveno vėliau nei Kietaviškėse. Taigi, 1918 m. publikuodamas 
vokišką studiją didesnio tokių dainų kiekio, kuris leistų suvokti ir įvertinti jų 
archajiškumą bei unikalią sandarą, jis nebuvo užrašęs. Kelias darbo ir apeiginės 
dainas užrašė iš Magdalenos Baranauskaitės, gyvenusios Kietaviškių parapijoje. 
Joje dainas rinko 1918 ir 1919 m.; šias datas nurodo pats Brazys 1927 m. išleistoje 
knygoje Lietuvių tautinių dainų melodijos, kurioje paskelbta pusė iš keturių šimtų 
Kietaviškių parapijoje užrašytų dainų. M. Baranauskaitės dainų melodijų aptinka- 
me 1920 m. lietuviškoje studijoje tarp naujų muzikinių pavyzdžių, bet tai kitos, 
septynialaipsnių, pasak Brazio, graikiškų dermių melodijos, kurių jam prireikė 
savo teoriniams teiginiams pagrįsti. 

Vertinant šią pirmąją publikuotą teorinę studiją apie lietuvių liaudies melodijas 
to laikotarpio kontekste, visiškai aišku, kad tai reikšmingas ir unikalus lietuvių mu- 
zikinės mokslinės minties raidos faktas. 

1924 m. publikuotame straipsnyje „Lietuvių liaudies daina vestuvėse“ Brazys, 
pasitelkęs apie penkiasdešimt muzikos pavyzdžių, aptarė dzūkų vestuvių apeigas. 
Dainas, kuriomis rėmėsi, užrašė iš minėtos Druskininkų kaimo dainininkės, pen- 
kiasdešimtmetės I. Krukoniūtės, padainavusios, kaip minėta, daugiau kaip keturis 
šimtus įvairių žanrų dainų. Brazys buvo sužavėtas kiekvienos dainos ir vestuvinės 
apeigos glaudaus ryšio. Suprasdamas, kad jo pateiktas vestuvių aprašymas nėra pil- 


nas ir išsamus, nes remiasi tik vieno kaimo viena dainininke, jis rašė: 


Lietuvių liaudies vestuvių apeigų pilnam tipui sudaryti, reikėtų įvairiose Lietuvos vie- 


tovėse žmonių svodbinius įpročius, daineles užrašyti.?* 


23 Ten pat, p. 190. 

Šį jo palinkėjimą įgyvendino su kaupu vėliau darbavęsi tautosakos rinkėjai. Lie- 
tuvių tautosakos rankraštyne sukauptų vestuvinių dainų kiekis, palyginti su kitų 
žanrų dainomis, yra milžiniškas. Šių dainų katalogas pateikia ne tik vestuvių apeigų 
visumą, — jame galima atsekti ir šių apeigų skirtumus įvairiuose regionuose. 

Brazys yra nagrinėjęs Martyno Mažvydo giesmes, ieškojo jų ištakų, nustatė, kad 
jos „kilusios iš gregorioniško choralo, būtent Romos katalikų Bažnyčios vienbalsio 
liturginio giedojimo“*'. Minėtoje teorinėje studijoje apie senąsias vienbalses lietu- 
vių liaudies dainų melodijas Brazys teigė, kad jose glūdi graikų senovės muzikos 
sistema su jos dermėmis. Kadangi grigališkasis choralas naudoja tas pačias senovės 
graikų dermes, jis prieina prie išvados, kad ir Mažvydo Giesmių melodijos yra to- 
kios dermių sistemos, kaip ir senosios lietuvių melodijos. 

Aptardamas lietuvių ir latvių melodijų panašumus ir skirtumus Brazys remiasi 


tomis pačiomis senovinių dermių sistemomis. Jis rašo: 


Latvių liaudies melodijų daugiau esama hypodoriškos, arba aeoliškos tonacijų, lietuvių 
gi liaudies melodijose, kaip matyti iš mano apie pusantro tūkstančio surinktų melodijų 


gal būti esama daugiau įvairumo.?? 


(Atkreipsime dėmesį, kad Brazys nurodo savo surinktų melodijų skaičių — pus- 
antro tūkstančio, taigi galime drąsiai remtis šiuo skaičiumi, juolab kad straipsnis 
publikuotas likus dvejiems metams iki mirties. Beje, kaip tik tokį skaičių esu nuro- 
džiusi senokai publikuotame straipsnyje?“.) Šiame tekste Brazys pabrėžė ir lietuvių 
melodijų metroritmikos įvairovę, pasak jo, „maišytą taktą“: „Mišrios eilių pėdos 
ir nuo jo pareinąs taktų kaitymas saugo jas nuo ritminio nuobodumo, muzikinės 
monotonijos, kuri būtų ilgesnėse dainose neišvengiama.“?? 

Svarų indėlį Brazys įnešė į muzikos teorijos raidą. Per palyginti trumpą laiką, 
1920-1926 m., jis išleido keturis muzikos teorijos klausimams skirtus vadovėlius: 
Muzikos teorija, Giedojimų mokykla, Choralo mokykla, Harmonija. Muzikos teorija 
buvo apskritai pirmasis lietuviškas muzikos teorijos vadovėlis, pasirodęs 1920 m. 
(perleistas 1922, darsyk perleistas ir papildytas 1925 m.). Jo rašymo Brazys ėmėsi 
švietėjiškais tikslais, paskatintas Kaune pradėjusios veikti muzikos mokyklos, kurią 
įsteigė J. Naujalis. Brazys buvo įsitikinęs, kad bet kuris mokymas turi vykti gim- 


tąja kalba, o lietuviškų muzikos vadovėlių visai nebuvo. Būdamas karštas tėvynės 


24 Teodoras Brazys. „Mažvydo „Giesmių“ melodijų kilmė ir jų santykis su lietuvių tautos muzika“, 
Soter: religijos mokslo žurnalas, 1924, p. 108. 

25 Teodoras Brazys. „Kai kurie lietuvių ir latvių liaudies dainų melodijų giminystės bruožai“, Tauta 
ir žodis, 1928, kn. V, p. 220. 

26 Živilė Ramoškaitė. „Teodoro Brazio rinkinių reikšmė tautosakos rinkimui ir publikavimui“, Tau- 
tosakos darbai, 1998, t. VIII (XV), p. 222-232. 

27 Ten pat, p. 220. 

patriotas, ėmėsi šio darbo neatidėliodamas. Nedidelės apimties vadovėlyje sutilpo 
pagrindinės pradiniam mokymui reikalingos žinios. Nors tai neoriginalus, saky- 
tum kompiliacinis darbas, niekas kitas panašaus darbo nesiėmė. Beje, vadovėlio 
gale yra ir originalus Brazio sumanytas skyrelis „Senovinės tonų rūšys“, kuriame 
autorius paaiškina senovinių dermių (jo žodžiais, tonų rūšių) sistemą, nes, pagal 
jo studiją Apie tautines lietuvių dainų gaidas (melodijas), jos naudojamos senosiose 
liaudies melodijose. Pateikia ir du tokių melodijų pavyzdžius — „Pas mano tėvelį“ ir 
„Tykiai tykiai Nemunėlis teka“. Rašydamas vadovėlį Brazys susidūrė su lietuviškų 
muzikos terminų stygiumi. Kai ką kūrė pats, vertė iš užsienio kalbų, neatsisakė 10- 
tynų ir italų kalbų terminologijos, kurią, pasak jo, vartoja kitos kultūringos tautos. 
Suprasdamas, kad ateityje būtinai turės atsirasti lietuviški muzikos terminai, kvietė 
muzikus ir kalbininkus pareikšti pastabų ir patiems imtis terminų kūrimo. Visi ke- 
turi Brazio vadovėliai XX a. pirmaisiais dešimtmečiais buvo svarbus teorinių žinių 
šaltinis kelioms muzikų kartoms?š. 

1926 m. Brazys įsteigė Šv. Cecilijos draugijos žurnalą Muzikos aidai. Nors jis 
ėjo tik vienus metus, šešiuose išleistuose numeriuose buvo paskelbta daug tam 
laikotarpiui reikalingos ir aktualios medžiagos. Pačiame pirmajame numeryje Bra- 
zys publikavo straipsnį „Juozo Naujalio kūryba“ apie savo itin mylimą ir gerbiamą 
kompozitorių“. (Su Naujaliu Brazys susipažino gerokai anksčiau, tiksli data man 
nežinoma, tačiau vienoje nuotraukoje, datuojamoje apie 1910 m., su didele grupe 
vargonininkų įamžintas vargonininkų kursų vadovas Juozas Naujalis, šalia jo — 
Teodoras Brazys ir Aleksandras Kačanauskas.) Daugumoje paties Brazio straipsnių 
buvo aptariama bažnytinė muzika ir jos problemos, raginama nepamiršti liaudiškų 
giesmių, skatinama gerinti giedojimo bažnyčioje kokybę. Siekdamas grąžinti į baž- 
nyčias grigališkąjį choralą Brazys žurnale skelbė didelę tęstinę studiją su gausiais 
muzikos pavyzdžiais „Gregorijoniško choralo rašyba ir jo ritmas“. Muzikos aiduose 
buvo išspausdinta ir popiežiaus Pijaus X 1903 m. paskelbta enciklika „Motu Pro- 
prio“ (vertė kunigas A. Sabaliauskas), kurios instrukcijomis Brazys vadovavosi savo 
kuriamoje bažnytinėje muzikoje. 

Grįžtant prie Brazio užrašytų liaudies dainų, reikia pasidžiaugti, kad pildosi 
sena svajonė pateikti jas visas visuomenei. Jau turime išleistą pirmąjį tomą“? su 412 
Kietaviškių parapijoje užrašytų dainų ir baigiami rengti kiti du tomai, pasirody- 
siantys 2021 metais. Antrajame sutilps garsiosios dzūkės I. Krukoniūtės 410 dainų, 


28 Jo didelį mokomosios literatūros rengimo darbą aukštai įvertino Juozas Karosas, 1942 m. Tėviškėje 
rašęs: „Turime daug kompozitorių, teoretikų ir kitų muzikos darbuotojų, tačiau šioje srityje 
kun. T. Brazys dar ir dabar neturi sau konkurentų.“ 

29 J. Naujalis yra sukūręs keturiolika pjesių vargonams, dedikuotų „Mylimam draugui kun. Teodorui 
Braziui“ (žr. Ona Narbutienė. Juozas Naujalis, Kaunas: Šviesa“, 1998, p. 124). 

30 Tautinės dainos, t. 1, užrašė Teodoras Brazys, sudarė Kostas Aleksynas, parengė Kostas Aleksynas 
ir Živilė Ramoškaitė, Vilnius: Lietuvių literatūros ir tautosakos institutas, 2014. 

trečiajame — 500 su viršum įvairių pateikėjų dainų, kurias Brazys užrašė Varėnos 
ir Alytaus apylinkėse. Tad reikšmingą Teodoro Brazio gimimo sukaktį pasitinkame 


ne vien gražiais žodžiais, bet ir darbais. 


Promoter of the Lithuanian Music Research 

Summary 


Teodoras Brazys (1870-1930) was a priest, organist, choir director, pedagogue, composer, 
journalist, musicologist researching Lithuanian folklore, publicizing on the church and secular 
music, and an active social worker. Brazys was the author of the first Lithuanian musical 
textbooks: the one on musical theory, which had three print runs (in 1920, 1922, and 1925), 
on harmony (1926), “The Singing School“ (1920), and “The Choral School“ (1926). He 
was the frst in Lithuania to launch scientific research of folk melodies: his relevant study in 
German was published in 1918 and in Lithuanian in 1920. 

Along with his original church music pieces and folksongs harmonized for choirs, Brazys 
has left a considerable number of folksongs that he recorded. Two bulky collections (LTR 205 
and LTR 443) are stored at the Lithuanian Folklore Archives of the Institute of Lithuanian 
Literature and Folklore, dated approximately by 1918-1919, and comprising about 1350 songs. 

These collections deserve an exceptional place in the history of folksong recording and 
publication. Before Brazys, only the priest Antanas Juška (1809-1880) had recorded a number 
of folksongs along with their melodies. Unfortunately, manuscript recordings of melodies by 
Juška did not survive; only their copies by other persons that were edited and published in 
1900 in Cracow as a collection comprising 1875 melodies have reached us. 

Recordings of folk melodies by Brazys stand out among the meager folksong melodies' 
collections of the time because of their exceptional professionalism. In 2014, the Institute of 
Lithuanian Literature and Folklore published the first volume of folksongs (entitled “National 
Songs“), recorded by Brazys, edited by Kostas Aleksynas and Živilė Ramoškaitė. This volume 
comprised songs from the collection LTR 443, recorded in Kietaviškės parish. Currently, on 
the 150“ anniversary of Brazys, the same editors are about to complete two more volumes. 
The second volume includes 410 songs performed by a famous folk singer from Dzūkija 
region Ieva Krukoniūtė, and the third one — over 500 songs recorded in Varėna and Alytus 
districts. Both volumes are going to be published in 2021. 


